暮秋書齋述懷寄守能師
作者：釋智圓
朝代：宋

paragraphs: 杜門無俗交，塵事任浩浩。
空齋學佛外，六經恣論討。
仁義志不移，貧病誰相惱。
天命唯我樂，百神非吾禱。
爲文宗孔孟，開談黜莊老。
諛諂音聲惡，寂寥滋味好。
褰帷愁緒絕，憑欄寒氣早。
雁影沈遠空，蟲鳴咽衰草。
伊余何爲者，力擬行正道。
願揚君子風，澆浮一除掃。